Document ID: 32013R0811

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 811/2013 ΤΗΣ ΕΠΙΤΡΟΠΉΣ, της 18ης Φεβρουαρίου 2013 για τη συμπλήρωση της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ενεργειακή επισήμανση των θερμαντήρων χώρου, των θερμαντήρων συνδυασμένης λειτουργίας, των συγκροτημάτων θερμαντήρα χώρου, ρυθμιστή θερμοκρασίας και ηλιακής συσκευής, καθώς και των συγκροτημάτων θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την επισήμανση της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Σύμφωνα με την οδηγία 2010/30/ΕΕ η Επιτροπή οφείλει να θεσπίζει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Η ενέργεια που καταναλώνουν οι θερμαντήρες χώρου και οι θερμαντήρες συνδυασμένης λειτουργίας που παρέχουν θέρμανση χώρου και νερού αντιπροσωπεύει σημαντικό μερίδιο της συνολικής ενεργειακής ζήτησης στην Ένωση. Οι θερμαντήρες χώρου και οι θερμαντήρες συνδυασμένης λειτουργίας ισοδύναμης λειτουργικότητας εμφανίζουν μεγάλη ανομοιογένεια ως προς την ενεργειακή απόδοση. Οι δυνατότητες μείωσης της ενεργειακής τους κατανάλωσης είναι σημαντικές και περιλαμβάνουν τον συνδυασμό τους με κατάλληλους ρυθμιστές θερμοκρασίας και ηλιακές συσκευές. Οι θερμαντήρες χώρου, οι θερμαντήρες συνδυασμένης λειτουργίας και τα συγκροτήματα των εν λόγω θερμαντήρων με ρυθμιστές θερμοκρασίας και ηλιακές συσκευές, πρέπει κατά συνέπεια να υπόκεινται σε απαιτήσεις ενεργειακής επισήμανσης. (3) Οι θερμαντήρες χώρου και θερμαντήρες συνδυασμένης λειτουργίας που έχουν σχεδιαστεί ειδικά για τη χρήση κυρίως στερεών ή υγρών καυσίμων (άνω του 50 %) από βιομάζα έχουν ιδιαίτερα τεχνικά χαρακτηριστικά που θα απαιτήσουν περαιτέρω τεχνικές, οικονομικές και περιβαλλοντικές αναλύσεις. Ανάλογα με το αποτέλεσμα των εν λόγω αναλύσεων, οι απαιτήσεις για την ενεργειακή επισήμανση πρέπει να καθοριστούν σε μεταγενέστερο στάδιο, κατά περίπτωση. (4) Πρέπει να καθοριστούν εναρμονισμένες διατάξεις για τις ετικέτες και τις τυποποιημένες πληροφορίες προϊόντων όσον αφορά την ενεργειακή απόδοση των θερμαντήρων χώρου και των θερμαντήρων συνδυασμένης λειτουργίας, ώστε να παροτρύνονται οι κατασκευαστές να βελτιώσουν την ενεργειακή απόδοση των εν λόγω θερμαντήρων, να ενθαρρυνθούν οι τελικοί χρήστες να αγοράζουν ενεργειακά αποδοτικά προϊόντα και να υποστηριχτεί η λειτουργία της εσωτερικής αγοράς. (5) Όσον αφορά την σημαντική εξοικονόμηση ενέργειας και κόστους για κάθε τύπο θερμαντήρα, με τον παρόντα κανονισμό πρέπει να καθιερωθεί νέα κλίμακα επισήμανσης από A++ έως G για τη λειτουργία θέρμανσης χώρου των θερμαντήρων χώρου με λέβητα, των θερμαντήρων χώρου με συμπαραγωγή, των θερμαντήρων χώρου με αντλία θερμότητας, των θερμαντήρων συνδυασμένης λειτουργίας με λέβητα και των θερμαντήρων συνδυασμένης λειτουργίας με αντλία θερμότητας. Ενώ οι τάξεις A έως G καλύπτουν τους διάφορους τύπους συμβατικών λεβήτων όταν δεν συνδυάζονται με τεχνολογίες συμπαραγωγής ή ανανεώσιμων πηγών ενέργειας, οι τάξεις A+ και A++ αναμένεται να προωθήσουν τη χρήση της συμπαραγωγής και των ανανεώσιμων πηγών ενέργειας. (6) Επιπλέον, πρέπει να θεσπιστεί νέα κλίμακα επισήμανσης A-G για τη λειτουργία θέρμανσης νερού των θερμαντήρων συνδυασμένης λειτουργίας με λέβητα και των θερμαντήρων συνδυασμένης λειτουργίας με αντλία θερμότητας σύμφωνα με τον κατ' εξουσιοδότηση κανονισμό (ΕΕ) αριθ. 812/2013 της Επιτροπής, της 18ης Φεβρουαρίου 2013, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου σχετικά με την ενεργειακή επισήμανση θερμαντήρων νερού, δοχείων αποθήκευσης ζεστού νερού και συγκροτημάτων θερμαντήρων νερού και ηλιακών συσκευών (2). (7) Μετά την παρέλευση τετραετίας πρέπει να προστεθούν περαιτέρω τάξεις A+++ και A+ στις τάξεις ενεργειακής απόδοσης της εποχιακής θέρμανσης χώρου και νερού, αντίστοιχα, εκτός εάν η επανεξέταση του κανονισμού καταλήξει σε διαφορετικό αποτέλεσμα, προκειμένου να επιταχυνθεί η διείσδυση στην αγορά θερμαντήρων χώρου και συνδυασμένης λειτουργίας υψηλής απόδοσης που χρησιμοποιούν ανανεώσιμες πηγές ενέργειας. (8) Ο παρών κανονισμός πρέπει να εξασφαλίζει ότι οι καταναλωτές λαμβάνουν ακριβέστερες συγκριτικές πληροφορίες σχετικά με τις επιδόσεις των θερμαντήρων με αντλίες θερμότητας, βάσει μεθόδου υπολογισμού και μέτρησης της εποχιακής απόδοσης για τρεις ευρωπαϊκές κλιματικές ζώνες. Η Επιτροπή ανέθεσε στους ευρωπαϊκούς οργανισμούς τυποποίησης να διερευνήσουν κατά πόσον πρέπει να καταρτιστεί πρότυπο για άλλους θερμαντήρες. Κατά την επανεξέταση του παρόντος κανονισμού είναι δυνατόν να εξεταστεί το ενδεχόμενο καθιέρωσης ευρωπαϊκών τυποποιημένων εποχών θέρμανσης για θερμαντήρες με λέβητα, θερμαντήρες με συμπαραγωγή και ηλιακούς θερμαντήρες. (9) Η στάθμη ηχητικής ισχύος του θερμαντήρα μπορεί να αποτελεί σημαντικό στοιχείο για τους τελικούς χρήστες. Στις ετικέτες για τους θερμαντήρες χώρου και τους θερμαντήρες συνδυασμένης λειτουργίας πρέπει να συμπεριλαμβάνονται πληροφορίες για τη στάθμη ηχητικής ισχύος. (10) Το συνδυασμένο αποτέλεσμα του παρόντος κανονισμού και του κανονισμού (ΕΕ) αριθ. 813/2013 της Επιτροπής, της 2ας Αυγούστου 2013, για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των θερμαντήρων χώρου και των θερμαντήρων συνδυασμένης λειτουργίας (3) αναμένεται να έχει ως αποτέλεσμα εκτιμώμενη ετήσια εξοικονόμηση ενέργειας περίπου 1 900 PJ (περίπου 45 Mtoe/εκατομμύρια ΤΙΠ) μέχρι το 2020, που αντιστοιχούν σε περίπου 110 εκατομμύρια τόνους εκπομπών CO2, σε σύγκριση με την κατάσταση εάν δεν ληφθεί κανένα μέτρο. (11) Οι πληροφορίες που παρέχονται στην ετικέτα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης και υπολογισμού, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμού, συμπεριλαμβανομένων, όταν υπάρχουν, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης, κατόπιν αιτήματος της Επιτροπής σύμφωνα με τις διαδικασίες της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας της πληροφορίας (4), με σκοπό τη θέσπιση απαιτήσεων οικολογικού σχεδιασμού. (12) Με τον παρόντα κανονισμό πρέπει να προσδιοριστούν ενιαίο σχέδιο και ενιαίο περιεχόμενο για τις ετικέτες των θερμαντήρων χώρου και των θερμαντήρων συνδυασμένης λειτουργίας. (13) Επιπλέον, με τον παρόντα κανονισμό πρέπει να προσδιοριστούν οι απαιτήσεις για το δελτίο προϊόντος και την τεχνική τεκμηρίωση για τους θερμαντήρες χώρου και τους θερμαντήρες συνδυασμένης λειτουργίας. (14) Επιπροσθέτως, με τον παρόντα κανονισμό πρέπει να προσδιοριστούν απαιτήσεις για τις πληροφορίες που πρέπει να παρέχονται για κάθε μορφή πώλησης εξ αποστάσεως θερμαντήρων χώρου και θερμαντήρων συνδυασμένης λειτουργίας και σε κάθε διαφήμιση και τεχνικό υλικό προώθησης των εν λόγω θερμαντήρων. (15) Επιπλέον των ετικετών και των δελτίων προϊόντων για αυτοτελείς θερμαντήρες χώρου και θερμαντήρες συνδυασμένης λειτουργίας που καθορίζονται στον παρόντα κανονισμό, με την ετικέτα συγκροτήματος και το δελτίο βάσει δελτίων προϊόντων που εκδίδουν οι προμηθευτές, πρέπει να εξασφαλίζεται ότι ο τελικός χρήστης έχει εύκολη πρόσβαση στις πληροφορίες όσον αφορά τις ενεργειακές επιδόσεις των συγκροτημάτων θερμαντήρων με ηλιακές συσκευές ή/και ρυθμιστές θερμοκρασίας. Τα εν λόγω συγκροτήματα είναι δυνατόν να καταταχθούν στην ανώτατη τάξη απόδοσης A+++. (16) Είναι σκόπιμο να προβλεφθεί επανεξέταση των διατάξεων του παρόντος κανονισμού κατά την οποία να ληφθεί υπόψη η τεχνολογική πρόοδος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Με τον παρόντα κανονισμό θεσπίζονται απαιτήσεις για την ενεργειακή επισήμανση και την παροχή συμπληρωματικών πληροφοριών προϊόντος όσον αφορά θερμαντήρες χώρου και θερμαντήρες συνδυασμένης λειτουργίας ονομαστικής θερμικής ισχύος ≤ 70 kW, όσον αφορά συγκροτήματα θερμαντήρα χώρου ≤ 70 kW, ρυθμιστή θερμοκρασίας και ηλιακής συσκευής, καθώς και όσον αφορά συγκροτήματα θερμαντήρα συνδυασμένης λειτουργίας ≤ 70 kW, ρυθμιστή θερμοκρασίας και ηλιακής συσκευής. 2. Ο παρών κανονισμός δεν εφαρμόζεται σε: α) θερμαντήρες ειδικά σχεδιασμένους για να χρησιμοποιούν κυρίως καύσιμα σε αέρια ή υγρή μορφή που παράγονται κυρίως από βιομάζα· β) θερμαντήρες που χρησιμοποιούν στερεά καύσιμα· γ) θερμαντήρες κατά την έννοια της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου (5)· δ) θερμαντήρες που παράγουν θερμότητα αποκλειστικά για την παροχή ζεστού πόσιμου νερού ή νερού οικιακής χρήσης· ε) θερμαντήρες για τη θέρμανση και διανομή αέριων μέσων μεταφοράς θερμότητας, όπως ατμού ή αέρα· στ) θερμαντήρες χώρου με συμπαραγωγή μέγιστης ηλεκτρικής ισχύος 50 kW ή μεγαλύτερης. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2010/30/ΕΚ, ισχύουν οι ακόλουθοι ορισμοί για τους σκοπούς του παρόντος κανονισμού:: 1) «θερμαντήρας»: θερμαντήρας χώρου ή θερμαντήρας συνδυασμένης λειτουργίας· 2) «θερμαντήρας χώρου»: συσκευή η οποία α) θερμαίνει σύστημα κεντρικής θέρμανσης με νερό ώστε να επιτυγχάνεται και να διατηρείται στο επιθυμητό επίπεδο η εσωτερική θερμοκρασία κλειστού χώρου όπως σε κτίριο, κατοικία ή δωμάτιο και β) είναι εξοπλισμένη με μία ή περισσότερες μονάδες παραγωγής θερμότητας· 3) «θερμαντήρας συνδυασμένης λειτουργίας»: θερμαντήρας χώρου ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε συγκεκριμένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης· 4) «σύστημα κεντρικής θέρμανσης με νερό»: σύστημα που χρησιμοποιεί νερό ως μέσο μεταφοράς θερμότητας, για τη διανομή της κεντρικά παραγόμενης θερμότητας σε θερμαντικά σώματα προς θέρμανση ολόκληρων ή τμημάτων κτηρίων· 5) «μονάδα παραγωγής θερμότητας»: μέρος θερμαντήρα που παράγει θερμότητα χρησιμοποιώντας μία ή περισσότερες από τις ακόλουθες διαδικασίες: α) καύση ορυκτών καυσίμων ή/και καύσιμης βιομάζας· β) αξιοποίηση του φαινομένου Joule σε θερμαντικά στοιχεία με ηλεκτρικές αντιστάσεις· γ) δέσμευση της θερμότητας του περιβάλλοντος από πηγή στον αέρα, το νερό ή το έδαφος ή/και της απορριπτόμενης θερμότητας· 6) «ονομαστική θερμική ισχύς» (Prated ): η δηλωμένη αποδιδόμενη θερμότητα από θερμαντήρα κατά τη θέρμανση χώρου και, ανάλογα με την περίπτωση, νερού υπό πρότυπες συνθήκες διαβάθμισης, εκφρασμένη σε kW· για θερμαντήρες χώρου και θερμαντήρες συνδυασμένης λειτουργίας με αντλία θερμότητας, οι πρότυπες συνθήκες διαβάθμισης για τον καθορισμό της ονομαστικής θερμικής ισχύος είναι οι συνθήκες αναφοράς για το σχεδιασμό όπως καθορίζονται στο παράρτημα VII πίνακας 10· 7) «πρότυπες συνθήκες διαβάθμισης»: οι συνθήκες λειτουργίας των θερμαντήρων υπό μέσες κλιματικές συνθήκες, για τον καθορισμό της ονομαστικής θερμικής ισχύος, της ενεργειακής απόδοσης της εποχιακής θέρμανσης χώρου, της ενεργειακής απόδοσης θέρμανσης νερού και της στάθμης ηχητικής ισχύος· 8) «βιομάζα»: το βιοαποικοδομήσιμο κλάσμα προϊόντων, αποβλήτων και καταλοίπων βιολογικής προέλευσης από τη γεωργία (συμπεριλαμβανομένων φυτικών και ζωικών ουσιών), τη δασοκομία και τους συναφείς κλάδους, συμπεριλαμβανομένης της αλιείας και της υδατοκαλλιέργειας, καθώς και το βιοαποικοδομήσιμο κλάσμα των βιομηχανικών και αστικών αποβλήτων· 9) «καύσιμη βιομάζα»: αέριο ή υγρό καύσιμο παραγόμενο από βιομάζα· 10) «ορυκτό καύσιμο»: αέριο ή υγρό καύσιμο ορυκτής προέλευσης · 11) «θερμαντήρας χώρου με συμπαραγωγή»: θερμαντήρας χώρου που παράγει ταυτόχρονα θερμότητα και ηλεκτρική ενέργεια σε ενιαία διεργασία· 12) «ρυθμιστής θερμοκρασίας»: εξοπλισμός διεπαφής με τον τελικό χρήστη για τη ρύθμιση των τιμών και του χρονοδιαγράμματος της επιθυμητής θερμοκρασίας εσωτερικών χώρων, ο οποίος διαβιβάζει τα σχετικά δεδομένα σε διεπαφή του θερμαντήρα, λόγου χάρη σε κεντρική μονάδα επεξεργασίας, συμβάλλοντας έτσι στη ρύθμιση των θερμοκρασιών εσωτερικών χώρων· 13) «ηλιακή συσκευή»: σύστημα αποκλειστικά ηλιακής ενέργειας, ηλιακός συλλέκτης, ηλιακή δεξαμενή αποθήκευσης ζεστού νερού ή αντλία στο κύκλωμα του συλλέκτη, που διατίθενται στην αγορά αυτοτελώς· 14) «σύστημα αποκλειστικά ηλιακής ενέργειας»: συσκευή εξοπλισμένη με έναν ή περισσότερους ηλιακούς συλλέκτες και ηλιακές δεξαμενές αποθήκευσης ζεστού νερού και ενδεχομένως αντλία στο κύκλωμα του συλλέκτη και άλλα εξαρτήματα, η οποία διατίθεται στην αγορά ως ενιαία μονάδα και δεν είναι εξοπλισμένη με μονάδα παραγωγής θερμότητας εκτός ενδεχομένως με έναν ή περισσότερους εφεδρικούς θερμαντήρες εμβάπτισης· 15) «ηλιακός συλλέκτης»: διάταξη που έχει σχεδιαστεί να απορροφά την ολική ηλιακή ακτινοβολία και να μεταφέρει την ούτως παραγόμενη θερμική ενέργεια σε ρευστό που διαρρέει εντός της· 16) «δεξαμενή αποθήκευσης ζεστού νερού»: δοχείο αποθήκευσης ζεστού νερού για την αποθήκευση ζεστού νερού χρήσης ή/και θέρμανσης χώρου, συμπεριλαμβανομένων τυχόν πρόσθετων, που δεν είναι εξοπλισμένο με μονάδα παραγωγής θερμότητας εκτός ενδεχομένως με έναν ή περισσότερους εφεδρικούς θερμαντήρες εμβάπτισης· 17) «ηλιακή δεξαμενή αποθήκευσης ζεστού νερού»: δεξαμενή αποθήκευσης ζεστού νερού για την αποθήκευση θερμικής ενέργειας η οποία παράγεται από έναν ή περισσότερους ηλιακούς συλλέκτες· 18) «εφεδρικός θερμαντήρας εμβάπτισης»: θερμαντήρας ηλεκτρικής αντίστασης μέσω φαινομένου Joule, ο οποίος αποτελεί μέρος δεξαμενής αποθήκευσης ζεστού νερού και παράγει θερμότητα μόνο όταν η εξωτερική πηγή θερμότητας έχει διακοπεί (επίσης κατά τις περιόδους συντήρησης) ή είναι εκτός λειτουργίας, ή ο οποίος αποτελεί μέρος ηλιακής δεξαμενής αποθήκευσης ζεστού νερού και παρέχει θερμότητα όταν η ηλιακή πηγή θερμότητας δεν επαρκεί για να ικανοποιήσει τα απαιτούμενα επίπεδα άνεσης· 19) «συγκρότημα θερμαντήρα χώρου, ρυθμιστή θερμοκρασίας και ηλιακής συσκευής»: συγκρότημα προσφερόμενο στον τελικό χρήστη που περιλαμβάνει έναν ή περισσότερους θερμαντήρες χώρου συνδυαζόμενους με έναν ή περισσότερους ρυθμιστές θερμοκρασίας ή/και μία ή περισσότερες ηλιακές συσκευές· 20) «συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής»: συγκρότημα προσφερόμενο στον τελικό χρήστη που περιλαμβάνει έναν ή περισσότερους θερμαντήρες συνδυασμένης λειτουργίας συνδυαζόμενους με έναν ή περισσότερους ρυθμιστές θερμοκρασίας ή/και μία ή περισσότερες ηλιακές συσκευές· 21) «ενεργειακή απόδοση της εποχιακής θέρμανσης χώρου» (ηs ): ο λόγος της ζητούμενης θέρμανσης χώρου για συγκεκριμένη εποχή θέρμανσης η οποία παρέχεται από θερμαντήρα χώρου, από θερμαντήρα συνδυασμένης λειτουργίας, από συγκρότημα θερμαντήρα χώρου με ρυθμιστή θερμοκρασίας και ηλιακή συσκευή ή από συγκρότημα θερμαντήρα συνδυασμένης λειτουργίας, ρυθμιστή θερμοκρασίας, και ηλιακής συσκευής, προς την ετήσια κατανάλωση ενέργειας που απαιτείται για να καλυφθεί η εν λόγω ζήτηση, εκφρασμένη σε ποσοστό επί τοις εκατό (%)· 22) «ενεργειακή απόδοση θέρμανσης νερού» (ηwh ): ο λόγος της ωφέλιμης ενέργειας την οποία παρέχει στο πόσιμο νερό ή στο νερό οικιακής χρήσης θερμαντήρας συνδυασμένης λειτουργίας ή συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής, προς την ενέργεια που απαιτείται για την παραγωγή της, εκφρασμένη σε ποσοστό επί τοις εκατό (%)· 23) «στάθμη ηχητικής ισχύος» (LWA ): η στάθμη ηχητικής ισχύος στάθμισης Α του εσωτερικού ή/και του εξωτερικού χώρου, εκφρασμένη σε dB. Πρόσθετοι ορισμοί για τους σκοπούς των παραρτημάτων II έως VIII παρατίθενται στο παράρτημα I. Άρθρο 3 Ευθύνες προμηθευτών και χρονοδιάγραμμα 1. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία θερμαντήρες χώρου, συμπεριλαμβανομένων εκείνων που είναι ενσωματωμένοι σε συγκροτήματα θερμαντήρα χώρου, ρυθμιστή θερμοκρασίας και ηλιακής συσκευής, εξασφαλίζουν ότι: α) κάθε θερμαντήρας χώρου ο οποίος συμμορφώνεται με τις τάξεις ενεργειακής απόδοσης της εποχιακής θέρμανσης χώρου που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 1.1 του παραρτήματος ΙΙΙ, ειδικότερα δε: για τους θερμαντήρες χώρου με αντλία θερμότητας, η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας· για τους θερμαντήρες χώρου που προορίζονται για χρήση σε συγκροτήματα θερμαντήρα χώρου, ρυθμιστή θερμοκρασίας και ηλιακής συσκευής, παρέχεται για κάθε θερμαντήρα χώρου μια δεύτερη ετικέτα με τη μορφή και τις πληροφορίες που καθορίζονται στο σημείο 3 του παραρτήματος ΙΙΙ· β) κάθε θερμαντήρας χώρου συνοδεύεται από δελτίο προϊόντος όπως ορίζεται στο σημείο 1 του παραρτήματος IV, ειδικότερα δε: για τους θερμαντήρες χώρου με αντλία θερμότητας, το δελτίο προϊόντος παρέχεται τουλάχιστον για τη μονάδα παραγωγής θερμότητας· για τους θερμαντήρες χώρου που προορίζονται να χρησιμοποιηθούν σε συγκροτήματα θερμαντήρα χώρου, ρυθμιστή θερμοκρασίας και ηλιακής συσκευής παρέχεται δεύτερο δελτίο όπως ορίζεται στο σημείο 5 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 1 του παραρτήματος V· δ) κάθε διαφήμιση που αφορά συγκεκριμένο μοντέλο θερμαντήρα χώρου και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες · ε) κάθε τεχνικό υλικό προώθησης που αφορά συγκεκριμένο μοντέλο θερμαντήρα χώρου και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες. Από τις 26 Σεπτεμβρίου 2019 κάθε θερμαντήρας χώρου ο οποίος συμμορφώνεται με τις τάξεις ενεργειακής απόδοσης της εποχιακής θέρμανσης χώρου που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 1.2 του παραρτήματος ΙΙΙ, ειδικότερα δε: για τους θερμαντήρες χώρου με αντλία θερμότητας, η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας. 2. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία θερμαντήρες συνδυασμένης λειτουργίας, συμπεριλαμβανομένων εκείνων που είναι ενσωματωμένοι σε συγκροτήματα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής, εξασφαλίζουν ότι: α) κάθε θερμαντήρας συνδυασμένης λειτουργίας ο οποίος συμμορφώνεται με τις τάξεις ενεργειακής απόδοσης της εποχιακής θέρμανσης χώρου και τις τάξεις ενεργειακής απόδοσης της θέρμανσης νερού που ορίζονται στα σημεία 1 και 2 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 2.1 του παραρτήματος ΙΙΙ, ειδικότερα δε: για τους θερμαντήρες συνδυασμένης λειτουργίας με αντλία θερμότητας η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας· για τους θερμαντήρες συνδυασμένης λειτουργίας που προορίζονται για χρήση σε συγκροτήματα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής, παρέχεται για κάθε θερμαντήρα συνδυασμένης λειτουργίας μια δεύτερη ετικέτα με τη μορφή και τις πληροφορίες που καθορίζονται στο σημείο 4 του παραρτήματος ΙΙΙ· β) κάθε θερμαντήρας συνδυασμένης λειτουργίας συνοδεύεται από δελτίο προϊόντος όπως ορίζεται στο σημείο 2 του παραρτήματος IV, ειδικότερα δε: για τους θερμαντήρες συνδυασμένης λειτουργίας με αντλία θερμότητας το δελτίο προϊόντος παρέχεται τουλάχιστον για τη μονάδα παραγωγής θερμότητας· για τους θερμαντήρες συνδυασμένης λειτουργίας που προορίζονται να χρησιμοποιηθούν σε συγκροτήματα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής παρέχεται δεύτερο δελτίο όπως ορίζεται στο σημείο 6 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 2 του παραρτήματος V· δ) κάθε διαφήμιση που αφορά συγκεκριμένο μοντέλο θερμαντήρα συνδυασμένης λειτουργίας και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· ε) κάθε τεχνικό υλικό προώθησης που αφορά συγκεκριμένο μοντέλο θερμαντήρα συνδυασμένης λειτουργίας και περιγράφει συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης της θέρμανσης νερού του εν λόγω μοντέλου υπό μέσες κλιματικές συνθήκες · Από τις 26 Σεπτεμβρίου 2019 κάθε θερμαντήρας συνδυασμένης λειτουργίας που συμμορφώνεται με τις τάξεις ενεργειακής απόδοσης της εποχιακής θέρμανσης χώρου και τις τάξεις ενεργειακής απόδοσης της θέρμανσης νερού που ορίζονται στα σημεία 1 και 2 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 2.2 του παραρτήματος ΙΙΙ, ειδικότερα δε: για τους θερμαντήρες συνδυασμένης λειτουργίας με αντλία θερμότητας η τυπωμένη ετικέτα παρέχεται τουλάχιστον πάνω στη συσκευασία της μονάδας παραγωγής θερμότητας. 3. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία ρυθμιστές θερμοκρασίας εξασφαλίζουν ότι: α) παρέχεται δελτίο προϊόντος, όπως ορίζεται στο σημείο 3 του παραρτήματος IV· β) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 3 του παραρτήματος V. 4. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία ηλιακές συσκευές εξασφαλίζουν ότι: α) παρέχεται δελτίο προϊόντος, όπως ορίζεται στο σημείο 4 του παραρτήματος IV· β) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 4 του παραρτήματος V. 5. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία συγκροτήματα θερμαντήρα χώρου, ρυθμιστή θερμοκρασίας και ηλιακής συσκευής εξασφαλίζουν ότι: α) κάθε συγκρότημα θερμαντήρα χώρου, ρυθμιστή θερμοκρασίας και ηλιακής συσκευής το οποίο συμμορφώνεται με τις τάξεις ενεργειακής απόδοσης της εποχιακής θέρμανσης χώρου που ορίζονται στο σημείο 1 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 3 του παραρτήματος ΙΙΙ· β) κάθε συγκρότημα θερμαντήρα χώρου, ρυθμιστή θερμοκρασίας και ηλιακής συσκευής συνοδεύεται από δελτίο προϊόντος όπως ορίζεται στο σημείο 5 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 5 του παραρτήματος V· δ) κάθε διαφήμιση που αφορά συγκεκριμένο μοντέλο συγκροτήματος θερμαντήρα χώρου, ρυθμιστή θερμοκρασίας και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες · ε) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα χώρου, ρυθμιστή θερμοκρασίας και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες. 6. Από τις 26 Σεπτεμβρίου 2015 οι προμηθευτές που διαθέτουν στην αγορά ή/και θέτουν σε λειτουργία συγκροτήματα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής εξασφαλίζουν ότι: α) κάθε συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής που συμμορφώνεται με τις τάξεις ενεργειακής απόδοσης της εποχιακής θέρμανσης χώρου και τις τάξεις ενεργειακής απόδοσης θέρμανσης νερού που ορίζονται στα σημεία 1 και 2 του παραρτήματος ΙΙ συνοδεύεται από τυπωμένη ετικέτα με τη μορφή και τις πληροφορίες που καθορίζονται στο σημείο 4 του παραρτήματος ΙΙΙ· β) κάθε συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής συνοδεύεται από δελτίο προϊόντος όπως ορίζεται στο σημείο 6 του παραρτήματος IV· γ) στις αρχές των κρατών μελών και στην Επιτροπή παρέχεται, κατόπιν αιτήματος, τεχνική τεκμηρίωση όπως ορίζεται στο σημείο 6 του παραρτήματος V· δ) κάθε διαφήμιση που αφορά συγκεκριμένο μοντέλο συγκροτήματος θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· ε) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. Άρθρο 4 Ευθύνες των εμπόρων 1. Οι έμποροι θερμαντήρων χώρου εξασφαλίζουν ότι: α) στο σημείο πώλησης, κάθε θερμαντήρας χώρου φέρει την ετικέτα, που παρέχεται από τους προμηθευτές κατά το άρθρο 3 παράγραφος 1 και ορίζεται στο σημείο 1 του παραρτήματος ΙΙΙ, εξωτερικά στην εμπρόσθια πλευρά της συσκευής, έτσι ώστε να είναι εύκολα ορατή· β) οι προσφερόμενοι προς πώληση, μίσθωση ή αγορά με δόσεις θερμαντήρες χώρου, στις περιπτώσεις που δεν μπορεί να αναμένεται ότι ο τελικός χρήστης θα δει τον θερμαντήρα χώρου εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 1 του παραρτήματος VI· γ) κάθε διαφήμιση που αφορά συγκεκριμένο μοντέλο θερμαντήρα χώρου και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες · δ) κάθε τεχνικό υλικό προώθησης που αφορά συγκεκριμένο μοντέλο θερμαντήρα χώρου και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες. 2. Οι έμποροι θερμαντήρων συνδυασμένης λειτουργίας εξασφαλίζουν ότι: α) στο σημείο πώλησης, κάθε θερμαντήρας συνδυασμένης λειτουργίας φέρει την ετικέτα, που παρέχεται από τους προμηθευτές κατά το άρθρο 3 παράγραφος 2 και ορίζεται στο σημείο 2 του παραρτήματος ΙΙΙ, εξωτερικά στην εμπρόσθια πλευρά της συσκευής, έτσι ώστε να είναι εύκολα ορατή· β) οι προσφερόμενοι προς πώληση, μίσθωση ή αγορά με δόσεις θερμαντήρες συνδυασμένης λειτουργίας, στις περιπτώσεις που δεν μπορεί να αναμένεται ότι ο τελικός χρήστης θα δει τον θερμαντήρα συνδυασμένης λειτουργίας εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 2 του παραρτήματος VI· γ) κάθε διαφήμιση που αφορά συγκεκριμένο μοντέλο θερμαντήρα συνδυασμένης λειτουργίας και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· δ) κάθε τεχνικό υλικό προώθησης που αφορά συγκεκριμένο μοντέλο θερμαντήρα συνδυασμένης λειτουργίας και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. 3. Οι έμποροι συγκροτημάτων θερμαντήρα χώρου, ρυθμιστή θερμοκρασίας και ηλιακής συσκευής εξασφαλίζουν, με βάση την ετικέτα και τα δελτία που παρέχουν οι προμηθευτές σύμφωνα με το άρθρο 3 παράγραφοι 1, 3, 4 και 5, ότι: α) κάθε προσφορά για συγκεκριμένο συγκρότημα περιλαμβάνει την ενεργειακή απόδοση της εποχιακής θέρμανσης χώρου και την τάξη ενεργειακής απόδοσης της εποχιακής θέρμανσης χώρου του εν λόγω συγκροτήματος υπό μέσες, ψυχρότερες και θερμότερες κλιματικές συνθήκες κατά περίπτωση και προς τον σκοπό αυτό, μαζί με το συγκρότημα, αναρτούν την ετικέτα που καθορίζεται στο σημείο 3 του παραρτήματος ΙΙΙ και παρέχουν το δελτίο που καθορίζεται στο σημείο 5 του παραρτήματος IV, δεόντως συμπληρωμένο σύμφωνα με τα χαρακτηριστικά του υπόψη συγκροτήματος· β) τα προσφερόμενα προς πώληση, μίσθωση ή αγορά με δόσεις συγκροτήματα θερμαντήρα χώρου, ρυθμιστή θερμοκρασίας και ηλιακής συσκευής, στις περιπτώσεις που δεν μπορεί να αναμένεται ότι ο τελικός χρήστης θα δει το συγκρότημα θερμαντήρα χώρου, ρυθμιστή θερμοκρασίας και ηλιακής συσκευής εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 3 του παραρτήματος VI· γ) κάθε διαφήμιση που αφορά συγκεκριμένο μοντέλο συγκροτήματος θερμαντήρα χώρου, ρυθμιστή θερμοκρασίας και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες · δ) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα χώρου, ρυθμιστή θερμοκρασίας και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου του εν λόγω μοντέλου υπό μέσες κλιματικές συνθήκες. 4. Οι έμποροι συγκροτημάτων θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής εξασφαλίζουν, με βάση την ετικέτα και τα δελτία που παρέχουν οι προμηθευτές σύμφωνα με το άρθρο 3 παράγραφοι 2, 3, 4 και 6, ότι: α) κάθε προσφορά για συγκεκριμένο συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής περιλαμβάνει την ενεργειακή απόδοση της εποχιακής θέρμανσης χώρου, την ενεργειακή απόδοση της θέρμανσης νερού και, την τάξη ενεργειακής απόδοσης της εποχιακής θέρμανσης χώρου και την τάξη ενεργειακής απόδοσης της θέρμανσης νερού του εν λόγω συγκροτήματος υπό μέσες, ψυχρότερες και θερμότερες κλιματικές συνθήκες κατά περίπτωση και προς τον σκοπό αυτό, μαζί με το συγκρότημα, αναρτούν με το συγκρότημα την ετικέτα που καθορίζεται στο σημείο 4 του παραρτήματος ΙΙΙ και παρέχουν το δελτίο που καθορίζεται στο σημείο 6 του παραρτήματος IV, δεόντως συμπληρωμένο σύμφωνα με τα χαρακτηριστικά του υπόψη συγκροτήματος· β) τα προσφερόμενα προς πώληση, μίσθωση ή αγορά με δόσεις συγκροτήματα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής, στις περιπτώσεις που δεν μπορεί να αναμένεται ότι ο τελικός χρήστης θα δει το συγκρότημα θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το σημείο 4 του παραρτήματος VI· γ) κάθε διαφήμιση που αφορά συγκεκριμένο μοντέλο συγκροτήματος θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής και περιέχει πληροφορίες σχετικές με την ενέργεια ή την τιμή περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες· δ) κάθε τεχνικό υλικό προώθησης που αφορά συγκεκριμένο μοντέλο συγκροτήματος θερμαντήρα συνδυασμένης λειτουργίας, ρυθμιστή θερμοκρασίας και ηλιακής συσκευής και περιγράφει τις συγκεκριμένες τεχνικές του παραμέτρους περιλαμβάνει μνεία της τάξης ενεργειακής απόδοσης της εποχιακής θέρμανσης χώρου και της τάξης ενεργειακής απόδοσης θέρμανσης νερού του εν λόγω μοντέλου υπό μέσες κλιματικές συνθήκες. Άρθρο 5 Μέθοδοι μετρήσεων και υπολογισμών Οι πληροφορίες που πρέπει να παρέχονται κατά τα άρθρα 3 και 4 προκύπτουν από αξιόπιστες, ακριβείς και αναπαραγώγιμες μεθόδους μέτρησης και υπολογισμού, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμού, όπως ορίζεται στο παράρτημα VII. Άρθρο 6 Διαδικασία επαλήθευσης για την επιτήρηση της αγοράς Κατά την αξιολόγηση της συμμόρφωσης των δηλωμένων τιμών για την τάξη ενεργειακής απόδοσης της εποχιακής θέρμανσης χώρου, την τάξη ενεργειακής απόδοσης θέρμανσης νερού, την ενεργειακή απόδοση της εποχιακής θέρμανσης χώρου, την ενεργειακή απόδοση θέρμανσης νερού και τη στάθμη ηχητικής ισχύος των θερμαντήρων τα κράτη μέλη εφαρμόζουν την διαδικασία που καθορίζεται στο παράρτημα VIII. Άρθρο 7 Επανεξέταση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Κατά την επανεξέταση αξιολογούνται ιδίως τυχόν σημαντικές αλλαγές στα μερίδια της αγοράς των διάφορων τύπων θερμαντήρων όσον αφορά τις ετικέτες που καθορίζονται στα σημεία 1.2 και 2.2 του παραρτήματος ΙΙΙ, η σκοπιμότητα και η χρησιμότητα της ένδειξης της απόδοσης θερμαντήρων εκτός της απόδοσης των αντλιών θερμότητας βάσει τυποποιημένων εποχών θέρμανσης, η καταλληλότητα των δελτίων και των ετικετών που καθορίζονται στα σημεία 3 και 4 του παραρτήματος ΙΙΙ και στα σημεία 5 και 6 του παραρτήματος IV, καθώς και η καταλληλότητα της ένταξης των παθητικών διατάξεων ανάκτησης της θερμότητας καυσαερίων στο πεδίο εφαρμογής του παρόντος κανονισμού. Άρθρο 8 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Φεβρουαρίου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 138
87
2498
3641
3783
4414

EuroVoc IDs (Expanded): 138
87
2498
3641
3783
4414

Dataset Source: meu

Split: test